Vryheid se munisipale water nie veilig  Foto: Arcaion/Pixabay.com Die KwaZulu-Natalse departement van gesondheid het inwoners van Vryheid en omliggende gebiede gemaan om net gebottelde water of water wat gedisinfekteer is te drink. Dit volg nadat tientalle mense die afgelope ruk met diarree in die Vryheid-hospitaal opgeneem is. Volgens die departement is minstens 54 pasiënte tussen 22 en 24 Maart vir diarree behandel. Die pasiënte was van Bhekuzulu, Lakeside en Vryheid. “Die Abaqulusi-distriksmunisipaliteit is onder administrasie geplaas ná seker ongerymdhede, onder meer omdat hulle nie daarin geslaag het om water wat veilig is vir menslike gebruik te waarborg nie.” Die departement het gesê ŉ verdere ses pasiënte is op 26 Maart met diarree in die hospitaal opgeneem. Daar is intussen watermonsters geneem vir die nodige toetse. Inwoners word intussen aangeraai om net gebottelde water te gebruik of water eers te disinfekteer. Die departement het inwoners versoek om water te kook voor gebruik, rou kos slegs met skoon, behandelde of kookwater te was en hul hande te was voordat hulle eet.